EAซื้อสนั่น1.4หมื่นล.ถือลงทุนนานสุดคุ้ม
พลังงานบริสุทธิ์ไม่ได้ทำให้นักลงทุนผิดหวัง แจกกำไรถึง 38% นักลงทุนลุยมูลค่าโป่งกว่า 1.4 หมื่นล้านบาท
31 ม.ค. 2556

พลังงานบริสุทธิ์ไม่ได้ทำให้นักลงทุนผิดหวัง แจกกำไรถึง 38% นักลงทุนลุยมูลค่าโป่งกว่า 1.4 หมื่นล้านบาท
บริษัท พลังงานบริสุทธิ์ (EA) ประเดิมหุ้นน้องใหม่ในปี 2556 ได้สวยงาม แม้ว่าราคาจะเปิดตัวไม่สูงนัก ที่ระดับ 5.95 บาท แต่เป็นโอกาสให้นักลงทุนที่พลาดจากการจองซื้อหุ้นได้เป็นเจ้าของ จึงเข้ามาไล่ซื้อหุ้น จนผลักดันราคาให้ขึ้นไปสูงสุดถึง 8.05 บาท ก่อนย่อมาปิดที่ 7.60 บาท บวก 2.10 บาท ให้อัตราผลตอบแทน 38.18% แก่ผู้จองซื้อหุ้นที่ 5.50 บาท 
EA เป็นหุ้นที่มีปริมาณการซื้อขายวันแรกมากกว่า 2,026.07 ล้านหุ้น หรือเฉียด 4 เท่าของจำนวนในการเสนอขายประชาชนครั้งแรก 560 ล้านหุ้น และมูลค่าการซื้อขายมากถึง 14,253.42 ล้านบาท 
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ ในฐานะที่ปรึกษาทางการเงิน กล่าวเสริมว่า EA เป็นหุ้นที่มีปัจจัยพื้นฐาน เป็นหุ้นพลังงานที่เหมาะกับการลงทุนในระยะกลางและยาว มีโครงการที่ต้องลงทุนในอนาคต ทำให้ราคาหุ้นเมื่อเข้าซื้อขายจะไม่หวือหวา แต่ถือว่าเป็นโอกาสที่ดีที่นักลงทุนที่จองซื้อหุ้นไม่ได้ จะได้เข้ามาซื้อในกระดานวันแรก 
นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ เปิดเผยว่า พอใจกับราคาหุ้น EA ในวันแรก และหุ้นของบริษัทถือว่ามีปัจจัยพื้นฐานดี จากที่มีการรับรู้รายได้ที่มั่นคง มีการเซ็นสัญญาขายไฟฟ้ากับทางการไฟฟ้าไปแล้ว 
ในปี 2556 นี้ จะรับรู้รายได้จากการผลิตไฟฟ้า 8 เมกะวัตต์ เต็มปี และจะลงทุนก่อสร้างโรงไฟฟ้าพลังงานแสงอาทิตย์ที่ จ.นครสวรรค์ ซึ่งมีกำลังการผลิตไฟฟ้าถึง 90 เมกะวัตต์
สำหรับปีนี้รายได้หลักยังคงมาจากธุรกิจไบโอดีเซลอยู่ แต่ในอนาคตรายได้จากธุรกิจไฟฟ้าจะมากขึ้น เพราะบริษัทมีแผนที่จะสร้างโรงไฟฟ้าพลังงานแสงอาทิตย์ รวม 270 เมกะวัตต์ และมีการลงทุนโรงไฟฟ้าจากพลังงานลมอีก 16 โครงการ ซึ่งมีกำลังการผลิตรวม 761 เมกะวัตต์ และขณะนี้ 3 โครงการได้รับอนุมัติแล้วจำนวน 126 เมกะวัตต์ 
อย่างไรก็ตาม ผลประกอบการในปี 2555 คาดว่าจะมีกำไรสุทธิสูงกว่าปี 2554 ที่มีกำไรสุทธิ 52.16 ล้านบาท และแม้ว่าบริษัทมีแผนการใช้เงินลงทุนจำนวนมาก แต่บริษัทสามารถที่จะมีการจ่ายเงินปันผลได้